
Αθήνα, 5 Αυγούστου 2026
Α.Π. 7545/5.08.2026

Ε Ρ Ω Τ Η Σ Η
Προς
Κύριο Υπουργό Προστασίας του Πολίτη

ΘΕΜΑ: «Διευκόλυνση στη διαδικασία έκδοσης διαβατηρίου για τους πολίτες που έχουν αστυνομικές ταυτότητες παλαιού τύπου»

Κύριε Υπουργέ,
Όπως είναι γνωστό η διαδικασία έκδοσης νέων ταυτοτήτων βρίσκεται σε εξέλιξη και δεν έχει ολοκληρωθεί ακόμα για το σύνολο των πολιτών.
Από τις 3 Αυγούστου για να ταξιδέψει κάποιος στο εξωτερικό θα πρέπει να έχει διαβατήριο σε ισχύ ή να διαθέτει νέου τύπου ταυτότητα, που θα περιέχει και τα βιομετρικά χαρακτηριστικά των πολιτών.
Με τη νέα ταυτότητα, μπορεί να ταξιδέψει ένας πολίτης  σε χώρες της Ευρωπαϊκής Ένωσης και της Ζώνης Σένγκεν, αλλά και σε τρίτες χώρες που επιτρέπουν την είσοδο Ελλήνων πολιτών με ταυτότητα αντί διαβατηρίου.
Όμως, από τις 3 Αυγούστου δεν γίνεται δεκτή για την έκδοση διαβατηρίου, ως ένα από τα δικαιολογητικά, η παλαιού τύπου αστυνομική ταυτότητα.
Αυτό έχει ως αποτέλεσμα να μην μπορούν να εκδίδουν πλέον διαβατήριο για να ταξιδέψουν.
Υπάρχουν πολίτες που εκκρεμούν τα ραντεβού τους για την έκδοση νέας ταυτότητας, αφού υπάρχει μεγάλος φόρτος ιδιαίτερα σε νησιωτικές περιοχές. Αυτοί πλέον, μη έχοντας και τη δυνατότητα έκδοσης διαβατηρίου από τις 3 Αυγούστου, δεν μπορούν να ταξιδέψουν.
Για αρκετούς από αυτούς υπάρχουν επαγγελματικοί λόγοι που επιβάλλουν να ταξιδέψουν, λόγοι υγείας αλλά και άλλοι σοβαροί λόγοι.
Με βάση όλα αυτά τα δεδομένα, θα μπορούσαν, για ένα εύλογο χρονικό διάστημα, να διευκολυνθούν οι πολίτες που έχουν παλαιού τύπου αστυνομικές ταυτότητες σε ισχύ στην έκδοση διαβατηρίου.
Κατόπιν των ανωτέρω
Ερωτάται ο Κύριος Υπουργός
1. Εξετάζει το Υπουργείο το ενδεχόμενο μιας μικρής παράτασης στην έκδοση διαβατηρίου για όσους έχουν αστυνομικές ταυτότητες παλαιού τύπου σε ισχύ. αλλά δεν πρόλαβαν να εκδώσουν νέα και έχουν απόλυτη ανάγκη την έκδοση διαβατηρίου για να ταξιδέψουν;

